HR Službeni list Europske unije L 159/1

UREDBA KOMISIJE (EU) 2017/1016

оd 14. lipnja 2017.

o izmjeni priloga II., III. i IV. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za benzovindiflupir, klorantraniliprol, deltametrin, etofumesat, haloksiflop, Pepino mosaic virus blagi izolat VC1, Pepino mosaic virus blagi izolat VX1, oksatiapiprolin, pentiopirad, piraklostrobin, spirotetramat, suncokretovo ulje, tolklofos-metil i trineksapak u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 5. stavak 1. i članak 14. stavak 1. točku (a),

budući da:

(1) Maksimalne razine ostataka (MRO) za benzovindiflupir, deltametrin, etofumesat, haloksiflop, piraklostrobin, tolklofos-metil i trineksapak utvrđene su u Prilogu II. Uredbi (EZ) br. 396/2005. MRO-ovi za klorantraniliprol, pentiopirad i spirotetramat utvrđeni su u dijelu A Priloga III. toj uredbi. Za Pepino mosaic virus blagi izolat VC1, Pepino mosaic virus blagi izolat VX1, oksatiapiprolin i suncokretovo ulje nisu utvrđeni MRO-ovi niti su te tvari uvrštene u Prilog IV. toj uredbi, stoga se na njih primjenjuje zadana vrijednost od 0,01 mg/kg utvrđena u članku 18. stavku 1. točki (b).

(2) U okviru postupka odobrenja uporabe sredstva za zaštitu bilja koje sadržava aktivnu tvar deltametrin na celeru, slatkom komoraču i rabarbari podnesen je zahtjev za izmjenu postojećih MRO-ova u skladu s člankom 6. stavkom 1. Uredbe (EZ) br. 396/2005.

(3) U pogledu haloksiflopa takav je zahtjev podnesen za korijen peršina i poriluk. U pogledu pentiopirada takav je zahtjev podnesen za marelicu, breskvu, ječam i zob. U pogledu piraklostrobina takav je zahtjev podnesen za celer, špinat, blitvu, cikoriju, grah i grašak s mahunama, grašak bez mahuna, trakasti celer i slatki komorač. U pogledu spirotetramata takav je zahtjev podnesen za nar/šipak, „ostalo korjenasto i gomoljasto povrće” te korijen cikorije. U pogledu tolklofos-metila takav je zahtjev podnesen za krumpir.

(4) U skladu s člankom 6. stavcima 2. i 4. Uredbe (EZ) br. 396/2005 podnesen je zahtjev za benzovindiflupir koji se upotrebljava na jezgričavom voću, vinskom grožđu, krumpiru, „tropskom korjenastom i gomoljastom povrću”, čičoki, pomoćnicama (porodica solanacea), tikvenjačama, mahunarkama, sjemenkama lana, sjemenkama maka, sjemenkama uljane repice, sjemenkama gorušice, sjemenkama pamuka, sjemenkama zubastog lanka, ječmu, kukuruzu, zobi, raži, pšenici, đumbiru i kurkumi te koji se pojavljuje u jetri preživača, kao i za trineksapak koji se upotrebljava na sjemenkama maka. Podnositelji zahtjeva tvrde da odobrenim uporabama tih tvari na tim kulturama u Sjevernoj Americi i Australiji nastaju ostaci koji prekoračuju MRO-ove iz Uredbe (EZ) br. 396/2005 te da su potrebni viši MRO-ovi kako bi se izbjegle trgovinske zapreke pri uvozu tih kultura.

(5) U skladu s člankom 53. Uredbe (EZ) br. 1107/2009 Europskog parlamenta i Vijeća (2), 27. lipnja 2016. Ujedinjena Kraljevina obavijestila je Komisiju da je odobrila stavljanje na tržište proizvoda za zaštitu bilja koji sadržava aktivnu tvar klorantraniliprol za uporabu na hmelju zbog neočekivanog širenja vrsta iz reda Lepidoptera. Činilo se da je to odobrenje nužna mjera jer se širenje vrsta iz reda Lepidoptera nije moglo zaustaviti na neki drugi zadovoljavajući način. Osim toga, Ujedinjena Kraljevina o tom je odobrenju obavijestila druge države članice, Komisiju i Agenciju u skladu s člankom 18. stavkom 4. Uredbe (EZ) br. 396/2005 u cilju utvrđivanja privremenog MRO-a za hmelj.

(6) U skladu s člankom 8. Uredbe (EZ) br. 396/2005 predmetne države članice ocijenile su te zahtjeve i Komisiji dostavile izvješća o ocjeni.

(7) Europska agencija za sigurnost hrane, dalje u tekstu „Agencija”, ocijenila je zahtjeve i izvješća o ocjeni, posebno ispitavši rizike za potrošače i, prema potrebi, za životinje te je dala obrazložena mišljenja o predloženim MRO-ovima (3). Ta je mišljenja dostavila podnositeljima zahtjeva, Komisiji i državama članicama te ih učinila dostupnima javnosti.

(8) Agencija je u svojem obrazloženom mišljenju o benzovindiflupiru zaključila da, kad je riječ o njegovoj uporabi na tikvenjačama s nejestivom korom, dostavljeni podaci nisu dovoljni za utvrđivanje novih MRO-ova. Stoga bi trebalo zadržati postojeće MRO-ove.

(9) U pogledu uporabe klorantraniliprola na hmelju Agencija je predložila tri različita MRO-a za taj proizvod, a razmotrit će ih upravitelji rizikom. Budući da nema rizika za potrošače, u Prilogu III. Uredbi (EZ) br. 396/2005 MRO za taj proizvod trebalo bi utvrditi na 10 mg/kg, a ta je količina dobivena smanjenjem količine iz ispitivanja ostataka za tri puta jer su doze bile prevelike u pogledu broja primjena i količine u svakoj primjeni. Taj bi MRO trebalo utvrditi kao privremeno valjan do 31. prosinca 2020.

(10) U pogledu svih ostalih zahtjeva Agencija je zaključila da su svi uvjeti u pogledu podataka ispunjeni i da su izmjene MRO-ova koje su zatražili podnositelji zahtjeva prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Opasnost od prekoračenja prihvatljivog dnevnog unosa ili akutne referentne doze nije utvrđena ni pri izlaganju tim tvarima tijekom cijelog životnog vijeka konzumiranjem svih prehrambenih proizvoda koji ih mogu sadržavati ni pri kratkoročnom izlaganju zbog znatnog konzumiranja predmetnih proizvoda.

(11) Agencija je za etofumesat, Pepino mosaic virus blagi izolat VC1, Pepino mosaic virus blagi izolat VX1 i oksatiapiprolin dostavila zaključke o stručnom pregledu procjene rizika od pesticida s tim aktivnim tvarima (4).

(12) Agencija je za etofumesat predložila da se utvrde MRO-ovi za ciklu, korijen šećerne repe i blitvu. Za Pepino mosaic virus blagi izolat VC1 i Pepino mosaic virus blagi izolat VX1, preporučila je da ih se uvrsti u Prilog IV. Uredbi (EZ) br. 396/2005. Za oksatiapiprolin preporučila je da se utvrde MRO-ovi za stolno grožđe, krumpir, rajčicu, patlidžan, tikvenjače s jestivom korom, dinju, salatu i listove vinove loze. U skladu s postojećim smjernicama Unije o ekstrapolaciji MRO-ova primjereno je vrijednost MRO-a za stolno grožđe utvrditi i za vinsko grožđe.

(13) Komisija je zatražila mišljenje referentnih laboratorija Europske unije o prikladnim granicama određivanja. Ti su laboratoriji u pogledu oksatiapiprolina zaključili da je zbog tehnološkog razvoja za određene proizvode potrebno utvrditi posebne granice određivanja.

(14) Provedbenom uredbom Komisije (EU) 2016/1978 (5) suncokretovo ulje odobreno je kao aktivna tvar. Komisija smatra da je primjereno tu tvar uvrstiti u Prilog IV. Uredbi (EZ) br. 396/2005.

(15) Na temelju obrazloženih mišljenja i zaključaka Agencije i uzimajući u obzir čimbenike relevantne za pitanje koje se razmatra potrebne izmjene MRO-ova ispunjavaju uvjete iz članka 14. stavka 2. Uredbe (EZ) br. 396/2005.

(16) Uredbu (EZ) br. 396/2005 trebalo bi stoga na odgovarajući način izmijeniti.

(17) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilozi II., III. i IV. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2.

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 14. lipnja 2017. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Uredba (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (SL L 309, 24.11.2009., str. 1.).

(3) Znanstvena izvješća Europske agencije za sigurnost hrane (EFSA) dostupna su na internetu – http://www.efsa.europa.eu:

Reasoned opinion on the setting of import tolerances for benzovindiflupyr in various plant and animal origin commodities (Obrazloženo mišljenje o utvrđivanju uvoznih toleranci za benzovindiflupir u raznim proizvodima biljnog i životinjskog podrijetla). EFSA Journal 2016.;14(12):4644 [30 str.].

Reasoned opinion on the modification of the existing maximum residue level for pyriproxyfen in bananas (Obrazloženo mišljenje o utvrđivanju privremene maksimalne razine ostataka za klorantraniliprol u ječmu). EFSA Journal 2016.;14(11):4638 [16 str.].

Reasoned opinion on the modification of the existing maximum residue levels for deltamethrin in celery, Florence fennel and rhubarb (Obrazloženo mišljenje o izmjeni postojećih maksimalnih razina ostataka za deltametrin u celeru, slatkom komoraču i rabarbari). EFSA Journal 2017.;15(1):4683 [24 str.].

Reasoned opinion on the modification of MRLs for haloxyfop-P in parsley root and leek (Obrazloženo mišljenje o izmjeni MRO-ova za haloksifop-P u korijenu peršina i poriluku). EFSA Journal 2016.;14(10):4608 [13 str.].

Reasoned opinion on the modification of the existing maximum residue levels for penthiopyrad in stone fruits and cereals (Obrazloženo mišljenje o izmjeni postojećih maksimalnih razina ostataka za pentiopirad u koštuničavom voću i žitaricama). EFSA Journal 2016.;14(12):4648 [19 str.].

Reasoned opinion on the modification of the existing maximum residue levels for pyraclostrobin in various crops (Obrazloženo mišljenje o izmjeni postojećih maksimalnih razina ostataka za piraklostrobin u raznim kulturama). EFSA Journal 2017.;15(1):4686 [22 str.].

Reasoned opinion on the modification of the existing maximum residue level for tolclofos-methyl in potatoes (Obrazloženo mišljenje o izmjeni postojeće maksimalne razine ostataka za tolklofos-metil u krumpiru). EFSA Journal 2017.;15(2):4730 [25 str.].

Reasoned opinion on the setting of import tolerance for trinexapac in poppy seed (Obrazloženo mišljenje o utvrđivanju uvozne tolerance za trineksapak u sjemenkama maka). EFSA Journal 2016.;14(11):4636 [15 str.].

Reasoned opinion on the setting of maximum residue levels for spirotetramat in pomegranates and various vegetables (Obrazloženo mišljenje o utvrđivanju maksimalnih razina ostataka za spirotetramat u naru/šipku i raznom povrću). EFSA Journal 2017.;15(1):4684 [22 str.].

(4) Conclusion on the peer review of the pesticide risk assessment of the active substance ethofumesate (Zaključak o stručnom pregledu procjene rizika od pesticida s aktivnom tvari etofumesat). EFSA Journal 2016.;14(1):4374 [141 str.].

Conclusion on the peer review of the pesticide risk assessment of the active substance Mild Pepino mosaic virus isolate VC1 (Zaključak o stručnom pregledu procjene rizika od pesticida s aktivnom tvari Pepino mosaic virus blagi izolat VC1). EFSA Journal 2016.;14(12):4651 [23 str.].

Conclusion on the peer review of the pesticide risk assessment of the active substance Mild Pepino mosaic virus isolate VX1 (Zaključak o stručnom pregledu procjene rizika od pesticida s aktivnom tvari Pepino mosaic virus blagi izolat VX1). EFSA Journal 2016.;14(12):4650 [22 str.].

Conclusion on the peer review of the pesticide risk assessment of the active substance oxathiapiprolin (Zaključak o stručnom pregledu procjene rizika od pesticida s aktivnom tvari oksatiapiprolin). EFSA Journal 2016.;14(7):4504 [89 str.].

(5) Provedbena uredba Komisije (EU) 2016/1978 od 11. studenoga 2016. o odobravanju osnovne tvari suncokretovo ulje u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (SL L 305, 12.11.2016., str. 23.).